BIG ฟุ้งงาน BIG CAMERA FESTIVAL 2017 ดันยอดขาย Q2/60 โตกระฉูด
BIG ฟุ้งงาน BIG CAMERA FESTIVAL 2017 ดันยอดขาย Q2/60 โตกระฉูด มั่นใจรายได้ปีนี้โตตามเป้า – มองตลาดกล้องดิจิตอล-อุปกรณ์ถ่ายภาพช่วง Q1/60 คึกคัก รับอานิสงส์ภาครัฐหนุนการท่องเที่ยว
29 มี.ค. 2560

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊กคาเมร่า คอร์ปอเรชั่น จำกัด (มหาชน) หรือ BIG เปิดเผยว่า บริษัทเตรียมจัดงาน BIG CAMERA FESTIVAL 2017 ระหว่างวันที่ 30 มี.ค.-6 เม.ย.60 ที่เซ็นทรัลพลาซา ลาดพร้าว ซึ่งเป็นมหกรรมงานกล้องที่รวบรวมทุกไลฟ์สไตล์การถ่ายภาพ ทั้งกล้องดิจิตอลและอุปกรณ์ถ่ายภาพไว้ให้เลือกมากที่สุด อัพเดทเทรนด์กล้องปี 2017 ก่อนใคร พร้อมอัดแน่นความสุขในโลกของการถ่ายภาพภายใต้คอนเซ็ปต์ “Life is Wanderlust”
โดย “บิ๊ก คาเมร่า” ร่วมกับแบรนด์กล้องดิจิตอลและอุปกรณ์ถ่ายภาพชั้นนำในประเทศไทย เช่น Fujifilm, Olympus, Panasonic, Sony, Nikon, Canon, Pentax, Casio, Ricoh, Polaroid, Transcend, Sigma, Tamron, Tokina, Samyang, Mitakon, Laowa, Fotopro, Jusino, Slik, Herringbone, Artisan&amp;Artist, Fat Bull, Hanna Ham, Golla, Kenko, Kamerar, Hoya, Nisi, Nissin, Sandisk, PenDrive, Eneloop พร้อมโปรโมชั่นสุดร้อนแรงจากแบรนด์ชั้นชั้นนำ ที่เตรียมไว้สำหรับงานนี้โดยเฉพาะ
สำหรับหนึ่งในไฮไลท์สำคัญของงานครั้งนี้ คือการนำกล้องกระแสแรงของปี 2017 มาให้ผู้บริโภคได้ร่วมประมูลเป็นเจ้าของในราคาเริ่มต้นเพียง 1 บาท อาทิ Sony A6000, Nikon D750,Fujifilm X-A3 Caramel Brown Limited Edition, Olympus OMD E-M10 Mark II , Olympus PEN Lite E-Pl7, Olympus PEN Lite E-Pl8, , Panasonic Lumix DMC GF9, และ Canon EOS M10
“มั่นใจว่าการจัดงาน BIG CAMERA FESTIVAL 2017 ในครั้งนี้ จะช่วยผลักดันยอดขายในช่วงไตรมาส 2/60 เติบโตอย่างมีนัยสำคัญ เพราะงานนี้ถือเป็นงานใหญ่ประจำปีของบริษัท ที่ในแต่ละปีสามารถกวาดยอดขายได้เป็นจำนวนมาก ทำให้มั่นใจว่าแนวโน้มรายได้ในปีนี้จะเติบโต 10-20% ตามเป้าหมายที่วางไว้” นายธนสิทธิ์ กล่าว
สำหรับภาพรวมตลาดกล้องดิจิตอลและอุปกรณ์ถ่ายภาพในช่วงไตรมาสแรกของปี 60 ยังมีความคึกคัก โดยในช่วงปลายปีก่อนจนถึงต้นปีนี้แบรนด์ต่างๆ มีการเปิดตัวกล้องและอุปกรณ์ถ่ายภาพรุ่นใหม่ๆ ซึ่งเป็นที่นิยมของตลาด รวมทั้งปัจจัยเสริมอื่นๆ ที่ส่งผลให้ยอดขายกล้องดิจิตอลและอุปกรณ์มีการเติบโต เช่น มาตรการจากภาครัฐในการสนับสนุนการท่องเที่ยว เป็นต้น
โดยปัจจัยที่สำคัญคือไลฟ์สไตล์ของผู้บริโภคในปัจจุบันที่หันมาให้ความสนใจด้านการท่องเที่ยว จนเกิดเป็นกระแสกลุ่มนักเดินทางยุคใหม่ที่หลงใหลการเดินทาง หรือที่เรียกว่า วอนเดอร์ลัส (Wanderlust) ที่นิยมใช้กล้องคุณภาพสูงเพื่อถ่ายภาพสถานที่ท่องเที่ยวในมุมมองแปลกใหม่ โดยเน้นฟังก์ชันใช้งานง่ายและรวดเร็ว การถ่ายภาพเคลื่อนไหว รวมทั้งกระแสการ Live และการแชร์ภาพไปยังโซเชียลมิเดีย
ขณะเดียวกันกล้องถ่ายรูปประเภท “มิร์เรอร์เลส (Mirrorless)” หรือกล้องที่สามารถเปลี่ยนเลนส์ได้ ซึ่งอยู่กึ่งกลางระหว่างความเล็กกะทัดรัดของกล้องคอมแพกต์ กับความเป็นมืออาชีพของกล้อง DSLR ที่ตอบสนองไลฟ์สไตล์ ของผู้ที่ชื่นชอบการถ่ายภาพอยู่ในขณะนี้ ส่งผลให้เกิดการเติบโตสูงมากในขณะนี้ และคาดการณ์ว่าปีนี้ กลุ่มสินค้า Mirrorless จะยังคงมีการเติบโตสูงขึ้นอย่างต่อเนื่อง ดังนั้นแบรนด์กล้องต่างๆ จึงมีการแข่งขันกันสูงขึ้น เพื่อสร้าง และรักษาฐานลูกค้าของตนเอง
โดยแผนการตลาดของบริษัทในช่วงครึ่งปีแรก ยังคงการทำการตลาดเชิงรุก แบบ 360 องศากับลูกค้าของเราเพื่อส่งเสริมผลักดันให้เข้าถึงการใช้งานอย่างมีประสิทธิภาพ พร้อมสร้างสรรค์ประสบการณ์ใหม่ๆให้กับวงการการถ่ายภาพ กลยุทธ์ อีเว้นท์ มาร์เก็ตติ้ง (Event Marketing) ถือเป็นอีกกลยุทธ์หนึ่งและเป็นหัวใจสำคัญ ซึ่งบริษัทเป็นเจ้าแรกที่นำกลยุทธ์ดังกล่าวเข้ามาสร้างการรับรู้ และกระตุ้นกำลังซื้อผู้บริโภคจนประสบความสำเร็จมายาวนานกว่า 10 ปี
อีกทั้งยังเป็นเวทีสำคัญที่คนรักกล้องดิจิตอลตั้งตารอ เพราะในงานมีไฮไลท์มากมาย ไม่ว่าจะเป็นการเปิดตัว พร้อมเปิดจำหน่ายผลิตภัณฑ์ใหม่เป็นที่แรก รวมไปถึงการจัดโปรโมชั่นสุดพิเศษ จากทางแบรนด์ผู้ผลิตกล้องดิจิตอลรวมไปถึงทางธนาคารชั้นนำ และกิจกรรมให้ความรู้อีกมากมาย โดยคาดว่ากิจกรรมครั้งนี้จะได้รับการตอบรับจากผู้บริโภคเป็นอย่างดี เนื่องจากเป็นช่วงใกล้เทศกาลท่องเที่ยวสงกรานต์ที่จะมีความต้องการกล้องถ่ายภาพระหว่างการเดินทางท่องเที่ยว